Nariadenie Rady (ES) č. 467/97
z 3. marca 1997,
ktorým sa ustanovuje oslobodenie od colných poplatkov pre určité farmaceutické aktívne zložky, ktoré majú medzinárodný generický názov (INN) pridelený Svetovou zdravotníckou organizáciou, a pre určité produkty a pre stanovené produkty používané na výrobu hotových farmaceutík a ktorým sa ruší oslobodenie od cla pre farmaceutické produkty z niektorých INN, ktorých prevažné použitie nie je farmaceutické
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 113,
so zreteľom na návrh Komisie,
keďže v priebehu Uruguajského kola rokovaní spoločenstvo a množstvo štátov diskutovalo o oslobodení farmaceutických produktov od cla;
keďže účastníci týchto diskusií sa dohodli, že okrem produktov spadajúcich pod kapitolu 30 Harmonizovaného systému (HS) a položiek 2936, 2937, 2939 a 2941 HS sa od cla oslobodia určené farmaceuticky účinné zložky nesúce "medzinárodné generické označenie" (INN) Svetovej zdravotníckej organizácie, ako aj vybrané soli, estery a hydráty takýchto INN a tiež určené produkty, ktoré sa používajú na produkciu a výrobu hotových produktov;
keďže výsledky týchto diskusií, ako boli opísané v zázname z diskusií, boli zahrnuté do tarifného zoznamu účastníkov, ktorí sa pripojili k Marakešskému protokolu ku GATT 1994;
keďže sa tiež dohodli, že predstavitelia členských štátov Svetovej obchodnej organizácie (WTO) sa zídu k záznamu z diskusií pod patronátom Výboru pre obchod s tovarom WTO, spravidla aspoň raz za tri roky - aby prehodnotili rozsah s ohľadom na zahrnutie, na základe konsenzu, ďalších farmaceutických produktov do tarifnej eliminácie;
keďže prvé takéto preskúmanie sa uskutočnilo so záverom, že určitý počet ďalších INN a produktov, ktoré sa používajú na produkciu a spracovanie hotových farmaceutík, by sa mal oslobodiť od cla a že by mal byť rozšírený zoznam vybraných predpôn a prípon pre soli a estery INN;
keďže v kontexte tejto revízie sa dohodlo, že je vhodné, aby sa vyjasnila situácia vzhľadom na niektoré INN, ktorých použitie je prevažne nefarmaceutické a ktoré nedopatrením boli zahrnuté medzi tie INN, ktorým už bolo priznané oslobodenie od cla,
PRIJALA TOTO NARIADENIE:
Článok 1
Od 1. apríla 1997 spoločenstvo poskytuje oslobodenie od cla INN uvedených v prílohe I, ako aj solí, esterov a hydrátov týchto produktov.
Článok 2
Od 1. apríla 1997 spoločenstvo tiež priznáva oslobodenie od cla produktom, ktoré sa používajú na prípravu a výrobu farmaceutických produktov uvedených v prílohe II.
Článok 3
Od 1. apríla 1997 určené predpony a prípony INN, prichádzajúce do úvahy pre oslobodenie od cla, zahrňujú tiež tie, ktoré sú uvedené v prílohe III.
Článok 4
Od 1. apríla 1997 už neplatí oslobodenie od cla pre produkty uvedené v prílohe IV spolu so soľami, estermi a hydrátmi týchto produktov.
Článok 5
Toto nariadenie nadobúda účinnosť nasledujúci deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 3. marca 1997